text: Обявиха програмата за празника на Димитровград - dgnews.eu
  Обявиха програмата за празника на Димитровград
  Празничната програма за 71-годишнината на Димитровград обявиха днес от общината. Началото е на 25 август, а кулминация на 2 септември, когато е рождения ден на града. "Програмата е разнообразна и съобразена с многообразието от вкусове и желания на нашите съграждани", коментираха от администрацията.
  Зрелище от мото каскади и ефектно шоу ще радва почитателите в "Stunt show" на бул. "Д.Благоев" в първия ден от програма на 25 август. Бодибилдинг маниаците, които искат да премерят сили за добра форма ще могат да се включат в турнир по канадска борба, който се организира съвместно с Българската федерация по канадска борба и с най-големият награден фонд за страната, уточняват от общината.Същата вечер за почитатели на рока голям концерт на басейна ще изсене популярната сръбска група "ALOGIQ".
  За децата в неделния 26 август ще има истинско детско "PARTY". То ще се проведе преди обед по алеята на бул."България". Вечерта ще бъде посветена на българското кино. На открито под звездите на площад "Поезия" ще бъде прожектирана популярната българска комедия "Топло", в която ще видим Наум Шопов и Стефан Данаилов. Преди излъчването на филма почитателите на седмото изкуство ще могат да чуят популярни парчета от емблематични български филми в изпълнение на Забавно-духов оркестър.
  На 27 август от 17:30 часа Градска библиотека "Пеньо Пенев" ще открие специалната изложба "От съкровищницата на библиотеката" с редки и ценни издания. Събитието ще отбележи и тазгодишното си отличие "Библиотека на годината". Вечерта продължава с "Празнични ритми Димитровград`2018" на клубовете на хората от третата възраст и лауреатите от читалищата от общината на сцената в парк "Марица".
  Ден по-късно Историческият музей ще представи "Спорта в Димитровград – събития, постижения и личности" от 17:30 часа. Събитието е реверанс към постиженията на спортната общественост в града и успешните димитровградски състезатели. На 29 август от 18 часа Художествената галерия "Петко Чурчулиев" ще открие изложбата "Art Voyage" на художници от Арт Интернешънъл Груп.
  На 30 август от 20:30 часа е поп-фолк концерта с Райна и Борис Дали на пл. "България". Ден по-късно в същия час на площада фолклорен концерт ще изнесе ансамбъл "Пирин". По-рано на 31 август в изложбена зала "Асен Крайшников" ще бъде открита изложбата "Парчета живот" на Благой Господинов.
  На 1 септември от 20:30 ч. ще се проведе традиционния Пиано бар на открито. Тази година той ще на площщад "Поезия", а гост изпълнители са Ire Vazquez Quartet (Ире Васкес квартет).
  Концерт на българска звезда Графа е гвоздеят в програмата на 2 септември, когато Димитровград ще отбележи официално своята 71-годишнина.